Mannvit hefur eftirlit með framkvæmdum af ýmsum stærðum og gerðum . Sum verkefni hafa meiri áhrif en önnur og ný hituveitulögn fyrir íbúa á Höfn í Hornafirði fer um 20 km leið til um 600 - 700 húsa . Mannvit er með framkvæmdaeftirlit með lagningu nýju hitaveitunnar . Morgunblaðið gerði nýju veitunni góð skil í frétt sem birtist hér : " Meirihluti íbúa Hafnar í Hornafirði fær vatn frá nýrri hitaveitu í lok næsta sumars og lokið verður við að tengja nýja notendur við veituna þar og í sveitinni á fyrri hluta ársins 2021 . Meirihluti íbúa Hafnar í Hornafirði fær vatn frá nýrri hitaveitu í lok næsta sumars og lokið verður við að tengja nýja notendur við veituna þar og í sveitinni á fyrri hluta ársins 2021 . „ Þetta er afar jákvætt fyrir íbúana . Rask fylgir framkvæmdunum hjá sumum íbúanna , á meðan á þessu stendur , en til lengri tíma mun þetta borga sig , “ segir Matthildur Ásmundardóttir , bæjarstjóri Hornafjarðar . Jarðhitasvæðið í Hoffelli í Hornafirði hefur verið rannsakað í mörg ár . Rarik tók við verkefninu og hefur látið bora þar rannsóknar - og vinnsluholur . Nú er komið nægjanlegt vatn fyrir Höfn . Framkvæmdir eru hafnar við að grafa fyrir tæplega 20 kílómetra langri stofnæð til Hafnar og leggja leiðslu . Veita í 600 - 700 hús Tryggvi Ásgrímsson , framkvæmdastjóri tæknisviðs Rarik , segir að búið sé að leggja lagnir að væntanlegum miðlunargeymi í Hoffelli og trésmiðir séu að smíða undirstöður undir hann og dæluhús . Annað dæluhús verður á leiðinni . Veturinn verður notaður í byggingu húsanna og lagningu stofnæðar til Hafnar . „ Ég vona að við getum hleypt vatni á stofnæðina í ágúst , “ segir Tryggvi . Stefnt er að því að bjóða út framkvæmdir við innanbæjarkerfið og heimtaugar á sveitabæi í mars og er vonast til að sú vinna fari langt á árinu . Öll hús á höfn munu eiga kost á að tengjast hitaveitu og 50 - 70 hús í Nesjum , alls um 600 - 700 hús . Rarik rekur fjarvarmaveitu á Höfn sem um þrír fjórðu íbúanna þar eru tengdir . Gert er ráð fyrir því að þeir tengist í lok ágúst á næsta ári . Tilkoma hitaveitunnar hefur litlar breytingar í för með sér fyrir þá . Meira mál er fyrir þann fjórðung sem ekki er tengdur fjarvarmaveitu . Þeir íbúar eru með rafmagnsþilofna eða rafmagnshitakúta . Fram kom á íbúafundi sem Rarik og Sveitarfélagið Hornafjörður efndu til á dögunum að kostnaður við breytingar á ofnum og lögnum þar sem þilofnar eru væri áætlaður milljón til ein og hálf á hús en um hálf milljón þar sem hitakútar eru . Að auki þurfa nýir notendur að greiða 390 þúsund í heimæðargjald . Á móti kemur eingreiðsla frá Orkustofnun sem er hluti af niðurgreiðslu hitakostnaðar sem sparast næstu tólf árin . Eingreiðslan er áætluð um 650 til 700 þúsund á meðalhús . Það þýðir að 700 þúsund til 1.200 þúsund króna kostnaður leggist á heimili þar sem rafmagnsþilofnar eru . Niðurgreiðslur falla niður Niðurgreiðslur rafmagns falla niður þegar fólk á kost á hitaveitu nema það geti sýnt fram á að kostnaðurinn sé svo mikill að það borgi sig ekki að taka inn veituna . Meginhluti rafmagnsniðurgreiðslu ríkisins næstu 12 árin fer til að greiða niður stofnkostnað hitaveitunnar , alls um 750 milljónir , eins og venjan er með nýjar hitaveitur . Það er enda forsenda þess að Rarik fór út í þessa framkvæmd . Heildarkostnaður við verkefnið er áætlaður 2,8 milljarðar króna . Sama gjaldskrá fyrstu árin Fram kom hjá fulltrúum Rarik á íbúafundinum að forsendur reksturs fjarvarmaveitunnar væru breyttar , meðal annars vegna hækkunar á verði ótryggðar orku . Ef hún hefði verið rekin áfram hefði þurft að hækka gjaldskrá . Rarik lofar ekki lækkun gjaldskrár í upphafi en þegar frá líður er reiknað með að gjaldskráin verði svipuð og hjá öðrum hagkvæmum hitaveitum . " Ljósmynd : Mannvit er við framkvæmdaeftirlit á vegum Rarik við gerð stofnæðar frá Hoffelli til Hafnar sem verður lögð í skurð . - Mannvit / Andri Guðlaugsson .